CELEX: 32022D0228(01)
Language: hu
Date: 2021-10-19 00:00:00
Title: H12. Határozat (2021. október 19.) a 987/2009/EK európai parlamenti és tanácsi rendelet 90. cikkében említett valutaátváltási árfolyamok meghatározásakor figyelembe veendő időpontról (EGT-vonatkozású és az EK–Svájc megállapodást érintő szöveg) 2022/C 93/06

2022.2.28.   
            
            
               HU
            
            
               Az Európai Unió Hivatalos Lapja
            
            
               C 93/6
            
         
      H12. HATÁROZAT
      (2021. október 19.)
      a 987/2009/EK európai parlamenti és tanácsi rendelet 90. cikkében említett valutaátváltási árfolyamok meghatározásakor figyelembe veendő időpontról
      (EGT-vonatkozású és az EK–Svájc megállapodást érintő szöveg)
      (2022/C 93/06)
      A SZOCIÁLIS BIZTONSÁGI RENDSZEREK KOORDINÁCIÓJÁVAL FOGLALKOZÓ IGAZGATÁSI BIZOTTSÁG,
      tekintettel a szociális biztonsági rendszerek koordinálásáról szóló, 2004. április 29-i 883/2004/EK európai parlamenti és tanácsi rendelet (1) 72. cikkének a) pontjára, amelynek értelmében az igazgatási bizottság feladata a 883/2004/EK és a 883/2004/EK rendelet végrehajtására vonatkozó eljárás megállapításáról szóló, 2009. szeptember 16-i 987/2009/EK európai parlamenti és tanácsi rendelettel (2) kapcsolatban felmerülő igazgatási és értelmezési kérdések kezelése,
      tekintettel a 987/2009/EK rendelet valutaátváltási árfolyamokra vonatkozó 90. cikkére,
      mivel:
      
                  (1)
               
               
                  Több rendelkezés – mint például a 883/2004/EK rendelet 5. cikkének a) pontja, 21. cikkének (1) bekezdése, 29., 34., 52. cikke, 62. cikkének (3) bekezdése, 65. cikkének (6) és (7) bekezdése, 68. cikkének (2) bekezdése és 84. cikke, valamint a 987/2009/EK rendelet 25. cikkének (4) és (5) bekezdése, 26. cikkének (7) bekezdése, 54. cikkének (2) bekezdése, 70., 72., 73., 78. és 80. cikke – olyan helyzeteket is magában foglal, amikor egy ellátás vagy járulék kifizetése, kiszámítása vagy újraszámítása, a megtérítés, valamint a beszámítási és behajtási eljárások céljából meg kell határozni az átváltási árfolyamokat.
               
            
                  (2)
               
               
                  A 987/2009/EK rendelet 90. cikke felhatalmazza az igazgatási bizottságot arra, hogy rögzítse az egyes ellátások és járulékok kiszámításához alkalmazott valutaátváltási árfolyamok meghatározásakor figyelembe veendő időpontot.
               
            
                  (3)
               
               
                  Az Európai Unió Bíróságának ítélkezési gyakorlata (3) emlékeztet arra, hogy a tagállamoknak megfelelő intézkedéseket kell hozniuk az alaprendelet vagy a végrehajtási rendeletek alkalmazásából eredő esetleges árfolyam-ingadozások figyelembevétele érdekében. Ezen intézkedéseknek – a Bíróság ítélkezési gyakorlatának megfelelően – tiszteletben kell tartaniuk az alaprendelet vagy a végrehajtási rendelet vonatkozó rendelkezéseinek célját.
                  A 883/2004/EK rendelet 71. cikkének (2) bekezdésében megállapított feltételekkel összhangban eljárva,
               
            A KÖVETKEZŐKÉPPEN HATÁROZOTT:
      
                  1.
               
               
                  E határozat alkalmazásában a valutaátváltási árfolyam az Európai Központi Bank által közzétett napi valutaátváltási árfolyam.
               
            
                  2.
               
               
                  Amennyiben e határozat másként nem rendelkezik, a valutaátváltási árfolyam a pénzügyi művelet teljesítésének napján közzétett árfolyam.
               
            
                  3.
               
               
                  Az egyes tagállamok olyan intézményeinek, amelyeknek valamely jogosultság megállapítása és az ellátás első kiszámítása céljából egy adott összeget át kell váltaniuk, az alábbiak szerint kell eljárniuk:
                  
                              a)
                           
                           
                              amennyiben egy intézmény – a nemzeti jogszabályoknak vagy a 883/2004/EK rendeletnek megfelelően – az ellátás kiszámítása előtti időpontot megelőző bizonyos időszak alatt szerzett összegeket vesz figyelembe, például jövedelmeket vagy ellátásokat, akkor az adott időszak utolsó napján közzétett valutaátváltási árfolyamot kell alkalmaznia;
                           
                        
                              b)
                           
                           
                              amennyiben egy intézmény – a nemzeti jogszabályoknak vagy a 883/2004/EK rendeletnek megfelelően – az ellátás kiszámításához egyetlen összeget vesz figyelembe, akkor az azon hónapot közvetlenül megelőző hónap első napján közzétett valutaátváltási árfolyamot kell alkalmaznia, amely hónapban a rendelkezést alkalmazni kell.
                           
                        
            
                  4.
               
               
                  A (3) bekezdést kell értelemszerűen alkalmazni, ha egy tagállam valamely intézményének az ellátás – az érintett személy ténybeli vagy jogi helyzetében bekövetkezett változások okán szükségessé váló – újraszámítása céljából egy bizonyos összeget át kell váltania.
               
            
                  5.
               
               
                  Az olyan intézményeknek, amelyek a nemzeti jogszabályoknak megfelelően rendszeresen indexált ellátást fizetnek, és amennyiben más pénznemben megadott összegek kihatnak az ellátásra, az újraszámításkor az indexálás esedékességének hónapját megelőző hónap első napján közzétett valutaátváltási árfolyamot kell alkalmazniuk, hacsak a nemzeti jogszabályok másként nem rendelkeznek.
               
            
                  6.
               
               
                  A 987/2009/EK rendelet 90. cikke alkalmazásában a két valuta között alkalmazandó átváltási árfolyam meghatározásakor figyelembe veendő időpont a következő:
                  
                              a)
                           
                           
                              hátralékokra/folyamatban lévő kifizetésekre vonatkozó beszámítás iránti kérelem esetén az a munkanap, amely közvetlenül megelőzi azt a napot, amikor a kérelmező fél elküldte a hátralékokból/folyamatban lévő kifizetésekből való beszámítás iránti végleges kérelmét; vagy
                           
                        
                              b)
                           
                           
                              behajtás iránti kérelem esetén az a munkanap, amely közvetlenül megelőzi azt a napot, amikor a kérelmező fél elküldte a behajtás iránti első kérelmét.
                           
                        E bekezdés alkalmazásában a munkanap az Európai Központi Bank olyan munkanapjára utal, amikor az intézmény napi valutaátváltási referencia-árfolyamot tesz közzé.
               
            
                  7.
               
               
                  A 883/2004/EK rendelet 65. cikkének (6) és (7) bekezdése, valamint a 987/2009/EK rendelet 70. cikke alkalmazásában a lakóhely szerinti intézmény által ténylegesen kifizetett összeg és a 883/2004/EK rendelet 65. cikke (6) bekezdésének harmadik mondatában foglaltak értelmében fizethető legmagasabb összeg (azon ellátás összege, amelyre az érintett személy azon tagállam jogszabályai szerint lenne jogosult, amelyek hatálya alá utoljára tartozott, amennyiben e tagállam foglalkoztatási szolgálatánál lenne nyilvántartásba véve) összehasonlításakor a valutaátváltási árfolyam meghatározásához azon naptári hónap első napját kell figyelembe venni, amelyben a megtéríthető időszak lezárult.
               
            
                  8.
               
               
                  Ezt a határozatot ki kell hirdetni az Európai Unió Hivatalos Lapjában. Ezt a határozatot kihirdetése napjától kell alkalmazni.
               
            
                  9.
               
               
                  Ez a határozat a 2009. október 15-i H3. határozat (4) helyébe lép.
               
            
         
            
               az igazgatási bizottság elnöke
            
            Greta Metka BARBO ŠKERBINC
         
      
      
         (1)  HL L 166., 2004.4.30., 1. o..
      
         (2)  HL L 284., 2009.10.30., 1. o..
      
         (3)  Az EUB C-473/18. sz. ügyben hozott ítélete, ECLI:EU:C:2019:662.
      
         (4)  H3. határozat (2009. október 15.) a 987/2009/EK európai parlamenti és tanácsi rendelet 90. cikkében említett valutaátváltási árfolyamok meghatározásakor figyelembe veendő időpontról (HL C 106, 2010.4.24., 56. o.),), amelyet a 987/2009/EK európai parlamenti és tanácsi rendelet 90. cikkében említett valutaátváltási árfolyamok meghatározásakor figyelembe veendő időpont tekintetében történő felülvizsgálatáról szóló, 2015. június 25-i H7. határozat (HL C 52, 2016.2.11., 13. O.)) módosított.